
Με ιδιαίτερη επιτυχία, μεγάλη προσέλευση και ενδιαφέρουσες ομιλίες, πραγματοποιήθηκε, την Τετάρτη 28 Ιανουαρίου 2015, στο Σπίτι της Κύπρου, η παρουσίαση του νέου βιβλίου της τέως Ευρωβουλευτού Αντιγόνης Περικλέους Παπαδοπούλου, με τίτλο Η μετεξέλιξη της κυπριακής οικογένειας.  Αφηγήσεις από τρεις γενιές γυναικών.

Το βιβλίο βασίζεται στη διπλωματική εργασία της συγγραφέως, στο πλαίσιο του μεταπτυχιακού προγράμματος Σπουδών, «Φύλο και Νέα Εργασιακά και Εκπαιδευτικά Περιβάλλοντα στην Κοινωνία της Πληροφορίας» στο Πανεπιστήμιο του Αιγαίου. Στηρίχθηκε σε εθνογραφική ποιοτική έρευνα, με ομάδες εστίασης τρεις γενεές κυπρίων γυναικών: τη γιαγιά, την κόρη και την  εγγονή, από την ίδια οικογένεια, με διαφορετικές βιωματικές εμπειρίες, μορφωτικό επίπεδο, γεωγραφική προσέλευση, πρόσφυγες ή αυτόχθονες. Ιχνηλατεί, μέσα από μια εθνογραφικού τύπου ποιοτική έρευνα, το ιδεολογικό υπόβαθρο της ραγδαίας μετεξέλιξης των κοινωνικών αξιών, τις πολιτισμικές αντιλήψεις και συμπεριφορές, ειδικά στην κυπριακή οικογένεια, και τους μετασχηματισμούς της διεθνώς, σε Ελλάδα και Κύπρο. 

Τη συγγραφέα καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου, η οποία αναφέρθηκε στη ζωή και το έργο της, επισημαίνοντας ότι η Αντιγόνη Περικλέους Παπαδοπούλου  έχει δώσει πολλούς αγώνες στον πολιτικό στίβο και στο γυναικείο κίνημα και εξακολουθεί να μάχεται για τα ιδανικά και τις αξίες του ελληνισμού της Κύπρου.
Την πολυσχιδή πολιτική, κοινωνική, συγγραφική και καλλιτεχνική προσφορά και δράση της συγγραφέως εξήρε, κατά τον θερμό χαιρετισμό του στην εκδήλωση, ο ιστορικός ερευνητής, μέλος του Φιλολογικού Συλλόγου «Παρνασσός», Πρόεδρος του Ελληνικού Πολιτιστικού Ομίλου Κυπρίων Ελλάδος (Ε.Π.Ο.Κ.), δρ Ηρακλής Ζαχαριάδης, ο οποίος παρουσίασε το σκεπτικό της πρόσφατης βράβευσης του βιβλίου της από τον Ε.Π.Ο.Κ., χαρακτηρίζοντάς το ως ένα βιβλίο εθνικής αυτογνωσίας το οποίο θα μας βοηθήσει να γίνουμε όλοι σοφότεροι Έλληνες.
Για το βιβλίο μίλησαν, ο φιλόλογος, λογοτέχνης, μέλος του Φιλολογικού Συλλόγου «Παρνασσός» κ. Σταύρος Σταύρου και η Αναπληρώτρια Καθηγήτρια του  Πανεπιστημίου Αιγαίου δρ Μαρία Γκασούκα.
Ο κ. Σταύρου, με ευσύνοπτο και εύληπτο τρόπο, παρουσίασε, παραθέτοντας χαρακτηριστικές ενότητες και αποσπάσματα, τη βασική δομή του έργου, προσφέροντας μια αντιπροσωπευτική εικόνα του περιεχομένου του. Ολοκληρώνοντας την εισήγησή του, συνεχάρη τη συγγραφέα για την εξαιρετική επιστημονική εργασία της, που κάνει ανάγλυφη η χαρτογράφηση της Κύπρου στα ήθη και έθιμα ανάμεσα στο χθες και το σήμερα, με μια καθαρή εικόνα της κυπριακής οικογένειας στη μετεξέλιξή της, ενώ υπογράμμισε τη μεγάλη ευαισθησία της για τα δικαιώματα της γυναίκας.
Στην εισήγησή της, που ακολούθησε, η κ. Γκασούκα, εισήγαγε, καταρχάς, το ακροατήριο στο επιστημονικό πεδίο των Γυναικείων Σπουδών, που πλέον είναι γνωστές ως Σπουδές Κοινωνικού Φύλλου. Εξετάζοντας το περιεχόμενο, τους στόχους, το θεωρητικό πλαίσιο και την εθνογραφική μεθοδολογία της έρευνας της Αντιγόνης Περικλέους Παπαδοπούλου, επεσήμανε τη μεγάλη συμβολή της διπλωματικής εργασίας της στην προσπάθεια ανασύνθεσης του συσκοτισμένου παρελθόντος των γυναικών, αλλά και την επιστημονική αναλυτική μελέτη του κοινωνιολογικού και ιδεολογικού υπόβαθρου της μετεξέλιξης της Κυπριακής οικογένειας.
Κατά την αντιφώνησή της, η συγγραφέας, αφού αναφέρθηκε στη μεθοδολογική προσέγγιση και τα συμπεράσματα της έρευνάς της, ευχαρίστησε θερμά όλους, όσοι υποστήριξαν την έρευνα, τη συγγραφή και έκδοση του βιβλίου της, τους ομιλητές για τις εύστοχες παρατηρήσεις τους, αλλά και όλους τους παρευρισκομένους.
Ακολούθησε σύντομο μουσικό πρόγραμμα με την Πρέσβειρα Τουρισμού της Κυπριακής Δημοκρατίας κ. Εύη Καπάταη, την οποία συνόδευσε στο πιάνο ο καταξιωμένος μαέστρος κ. Γιώργος Παγιάτης.
Την εκδήλωση τίμησαν με την παρουσία τους, μεταξύ άλλων,  ο Πρέσβης της Κυπριακής Δημοκρατίας κ. Κυριάκος Κενεβέζος, ο πρώην Υφυπουργός παρά τω Προέδρω κ. Παντελής Κούρος, ο Αναπληρωτής Πρόεδρος της Ομοσπονδίας Κυπριακών Οργανώσεων Ελλάδας (Ο.Κ.Ο.Ε.) κ. Λοΐζος Λοΐζος, ο Γενικός Γραμματέας της Ο.Κ.Ο.Ε. κ. Γιώργος Μιχαηλίδης, ο Πρόεδρος της Ενώσεως Κυπρίων Ελλάδος (Ε.Κ.Ε.) κ. Γιαννάκης Ερ. Ιωάννου, ο Πρόεδρος Δ.Σ. του Φιλολογικού Συλλόγου «Παρνασσός» κ. Μανώλης Μικρογιαννάκης, ο Πρόεδρος του Πολιτιστικού Ομίλου «Μορφώ» κ. Κώστας Σωφρονίου και πολλοί πανεπιστημιακοί.

